ועדת החוקה, חוק ומשפט, כנסת 20, פרוטוקול מספר 320, 2017-01-17 11:30

זאב בנימין בגין: חברותיי חברות הכנסת, גבירותיי ורבותיי, אני מתכבד לפתוח את הישיבה החשובה הזאת במעקב אחרי החוק כפי שהתקבל לפי זמן לא רב.

זאב בנימין בגין: אני תמכתי בחוק ברצון רב.

זאב בנימין בגין: יש מידה מסוימת של בעייתיות בניסיון להתיישב או לטכס עצה בדיון מעקב אחרי זמן קצר.

זאב בנימין בגין: החוק הזה אמור להביא להתפתחויות מרחיקות לכת שמטבע הדברים אמורות לקחת זמן.

זאב בנימין בגין: מצד שני, כיוון שנשמעות טענות, הודעות, זורם מידע על בעיות מסוימות שכבר צצות בשטח, אני חושב שטוב לשמוע עליהן, טוב לטכס עצה לגבי תיקונן כבר בשלב הזה.

זאב בנימין בגין: אני מברך את חברותיי היוזמות.

זאב בנימין בגין: חברת הכנסת מיכאלי, בבקשה.

מרב מיכאלי: תודה רבה, אדוני.

מרב מיכאלי: אני ממש מרגישה כמו במסיבת יום הולדת.

מרב מיכאלי: כולנו בהתרגשות.

מרב מיכאלי: אנחנו מחכות כבר 3 חודשים לדיון הזה.

מרב מיכאלי: כל יום שעובר בלי שאנחנו מטפלות ומטפלים בבעיות ובתקלות שיש ביישום החוק, גורם סבל לציבור גדול ורב שהחוק הזה בא לעזור לו.

מרב מיכאלי: חברת הכנסת שולי מועלם ואנוכי היינו מאוד מאוד מעורבות ומושקעות, כמו גם חברתנו וחברנו כאן ממשרד המשפטים, בחקיקת חוק יישוב סכסוכים משפחתיים בדרכים חלופיות, מתוך כוונה והכרה מאוד עמוקה שזירת הסכסוכים המשפטיים והגירושים בפרט היא זירה שהפכה להיות ממש זירה מדממת, זירה שנגרם בה כאב ונזק רב למתדיינים, בעיקר לילדים ולילדות שמוצאים את עצמם באמצע קרבות ומלחמות.

מרב מיכאלי: הם משלמים על זה מחירים קשים ביותר - רגשיים, כלכליים ואחרים.

מרב מיכאלי: המטרה של החוק הזה הייתה לנסות ולצמצם את הסבל הזה כמה שיותר, לנסות להפוך את הרגע הזה של הגירושים מרגע של משבר שיכול להרוס חיים, לרגע שאפשר לצאת ממנו לחיים חדשים כמה שיותר מהר, ובי"ת, כמה שיותר מחוזקות ומחוזקים.

מרב מיכאלי: זאת מטרת החוק, והיא על כנה.

מרב מיכאלי: אבל אז, כמו שאומרים, מגיעים החיים.

מרב מיכאלי: יש לי כבוד לתכונה האנושית של קושי עם שינוי.

מרב מיכאלי: הציבור מתקשה עם שינוי קטן כגדול.

מרב מיכאלי: לא פשוט לנו בנות ובני האדם.

מרב מיכאלי: אנחנו מתמודדות ומתמודדים עם כמה דברים.

מרב מיכאלי: אחד, למרות הזמן הארוך שהיה להיערך לחוק, אנחנו רואות שהממשלה על זרועותיה השונות, ואני כרגע לא אומרת את זה בלשון מאשימה, אני פשוט מסתכלת נכוחה, מתנהלת בצורה כושלת.

מרב מיכאלי: למרות שהיה לה זמן רב להיערך לחוק, ואנחנו כאן בוועדה ניסינו לעזור בהכנה הזאת, היא עד היום, כבר חצי שנה אחרי שהחוק בתוקף, לא מוכנה לחוק.

מרב מיכאלי: לצערי, יש אינטרסים, כוחות - אפשר לראות אותם בצורה לא מוסתרת בנייר העמדה שהעבירה לשכת עורכות ועורכי הדין לדיון הזה - שרוצים לבטל את החוק, לא מקבלים את סמכותנו כבית מחוקקות ומחוקקים לחוקק נורמה במדינת ישראל.

מרב מיכאלי: הם ממשיכים להתעקש על ביטול החוק כשהוא בתוקף, למרות שההתנהלות הזאת גורמת סבל רב מאוד לרבות ורבים.

מרב מיכאלי: אני מאוד שמחה שהצלחנו להביא את כל הגורמות והגורמים.

מרב מיכאלי: אני לא ציינתי את משרד הרווחה, את יחידות הסיוע.

מרב מיכאלי: אני שמחה שמנהל בתי המשפט, השופט שפיצר, עשה את המאמץ והגיע בעצמו.

מרב מיכאלי: מאוד חשוב לי שלא רק נשמע את כולם, אלא שניקח על עצמנו את התפקיד להתוות את הפתרונות שנדרשים בשביל לגרום לזה שהחוק ליישוב סכסוכים ימלא את הייעוד שלשמו הוא חוקק.

מרב מיכאלי: לשכת עורכות ועורכי הדין רוצים לבטל את החוק לאלתר, הם אומרים שדינו להתבטל.

מרב מיכאלי: לצערי, גם שרת המשפטים אמרה באיזה מקום דבר שהוא מצוטט על ידי רבות ורבים שרוצים לבטל את החוק: "אם נראה שהחוק לא עובד, נבטל אותו תוך שנה".

מרב מיכאלי: צריך להגיד שהחוק הוא הוראת שעה ל-3 שנים.

מרב מיכאלי: יש עכשיו מוטיבציה לרבים לגרום לכך שהחוק יוכיח את עצמו כלא פועל, כי אז נבטל אותו תוך שנה.

מרב מיכאלי: אדוני, אני חושבת שצריך שתצא אמירה מהישיבה הזאת ומהבית הזה שלחוק שנקבע ל-3 שנים צריך לתת הזדמנות ראויה על-מנת לבחון אם הוא עובד כמו שצריך.

מרב מיכאלי: בחוק יש גם חובת איסוף נתונים.

מרב מיכאלי: אני מקווה שחלק מהנתונים נשמע כאן היום.

מרב מיכאלי: האמירה בנוסח "החוק הזה לא נוח לנו, לכן נבטל אותו" היא אמירה לא ראויה, לא יכול להיות שהיא תמשיך להישמע באופן שהיא נשמעת.

זאב בנימין בגין: חוקקנו את החוק כהוראת שעה ל-3 שנים.

זאב בנימין בגין: כולנו ראינו קשיים בדרך, כולנו הבנו שדרוש זמן להטמעה ולהצלחה.

זאב בנימין בגין: אני לא רואה שום סיכוי שיהיה רוב בוועדה או בכנסת לביטול מוקדם של החוק הזה.

זאב בנימין בגין: מישהו מעלה בדעתו שזה יכול לקרות, שזה יקרה?

זאב בנימין בגין: אני מבקש שהמסגרת המחשבתית והמסגרת המעשית תהיה של רך שנולד וצריך להתחיל ללכת.

זאב בנימין בגין: אנחנו כאן, להבנתי, כדי להבין את החסמים, כדי להגדיר את החסמים בפני הביצוע, אבל לא פחות מזה, אם אפשר, גם לשמוע על הצלחות.

זאב בנימין בגין: לא בכל עניין ודבר אנחנו עומדים בפני איזו שוקת שבורה.

זאב בנימין בגין: זה יהיה בהמשך.

זאב בנימין בגין: גברתי חברת הכנסת שולי מועלם, בבקשה.

שולי מועלם-רפאלי: תודה רבה, חברי חבר הכנסת בגין.

שולי מועלם-רפאלי: אני רוצה לפתוח ב-3 ציטוטים, כיוון שאני מקשיבה לשרת המשפטים שמבקשת שוב ושוב לא לדבר לגופו של אדם, לדבר לגופו של עניין.

שולי מועלם-רפאלי: אני אצטט 3 שופטים מבתי המשפט לענייני משפחה: "אנחנו דואגים שזה ייפול", "אוספים מידע על כמה הסכמים היו ביחידות הסיוע", "אנחנו פועלים לביטול החוק", "אנחנו קבענו להיפגש עם שרת המשפטים".

שולי מועלם-רפאלי: את זה אומרים שופטים בבתי משפט לענייני משפחה בכנסים פומביים.

שולי מועלם-רפאלי: קיימת פה שיטה ידועה של הפרדת רשויות, לכן השופטים מנסים לבטל את החוק בכל מיני דרכים, כמו למשל להפעיל ציד מכשפות על העובדות המקצועיות ביחידות הסיוע, כמו למשל שעורכי דין מגישים בשתי ערכאות בקשה כדי להראות לנו כמה מלא העסק, כמה לא נותנים, כמה זה לא מצליח.

שולי מועלם-רפאלי: חברים יקרים, לא נחזור על האיומים שנאמרו בכנסת הקודמת שידאגו שאני וחברת הכנסת מיכאלי לא ניבחר בפריימריז.

שולי מועלם-רפאלי: זה כבר נאמר לפרוטוקול במספר דיונים.

שולי מועלם-רפאלי: לא נחזור על זה שיש פה אנשים שסימנו כמטרה להפיל את החוק.

שולי מועלם-רפאלי: זה לא ילך.

שולי מועלם-רפאלי: אמרנו יותר מפעם אחת ששוב ושוב מועברים נתונים שבוחרים לתקוע אותם בדרך לוועדה, שבוחרים שלא להביא אותם.

שולי מועלם-רפאלי: שוב ושוב אנחנו מבקשות נתונים בסיסיים, אבל אנחנו נענות, אדוני מנהל בתי המשפט, בזה שאין אפשרות.

שולי מועלם-רפאלי: ראה זה פלא, בתי הדין הרבניים, שכמה דיונים נעשו בבית הזה על כמה הם כושלים, על כמה זה נורא - -

<מיכאל שפיצר: ממי ביקשתם נתונים?

<מיכאל שפיצר: מישהו פנה להנהלה וביקש נתונים?

<מיכאל שפיצר: את משתלחת בנו כאילו מי יודע מה.

<מיכאל שפיצר: תראי לנו מכתב אחד שפניתם וביקשתם משהו.

שולי מועלם-רפאלי: בשמחה, אדוני, אני אמציא אותו אליך.

שולי מועלם-רפאלי: אני מכבדת אותך.

שולי מועלם-רפאלי: במכוון אני אומרת את הדברים הכי בוטים, כי יש תחושה שהוכרזה פה איזו מלחמה ועכשיו בואו רק נבדוק איך סוגרים את זה עם שרת המשפטים.

שולי מועלם-רפאלי: אין לי אלא להצטער על האמירות האלו שאתם מצטטים שוב ושוב, גם עורכי הדין וגם השופטים שמתנגדים לחוק והתנגדו לו.

שולי מועלם-רפאלי: השאלה אם כצעקתה, ולא כצעקתה.

שולי מועלם-רפאלי: מקובל עלי, אני רואה את הבעיות, אני נחשפת לבעיות.

שולי מועלם-רפאלי: מעולם לא התיימרתי להיות עורכת דין שעוסקת בענייני משפחה, הדבר היחיד שאמרנו מתחילת הדרך זה שהמציאות במדינת ישראל, שהמחיר שמשלמות משפחות, הורים, ילדים והחברה הכללית על גירושים שהפכו לאירוע משפטי מתחילתו עד סופו, בעידוד נוראי למלחמת עולם בתוך הבית על ידי עורכי דין - -

<קריאה: איך את יודעת את זה?

שולי מועלם-רפאלי: אנחנו קיבלנו אין ספור תלונות.

שולי מועלם-רפאלי: אתם, לשכת עורכי הדין, שולחים מן חוות דעת שאתם צריכים להתבייש שהוצאתם אותה.

<קריאה: אדוני היושב-ראש, אם אנחנו רוצים לנהל דיון ענייני, זה לא ילך ככה.

שולי מועלם-רפאלי: עניינית זה לא יהיה, כי אתם לא מנהלים את זה בצורה עניינית במקומות שאתם שולטים בהם.

שולי מועלם-רפאלי: בבית שלי אני אנהל את זה בדרך שלי.

<קריאה: את מכפישה פה שופטים שעושים ימים כלילות כדי לסיים תיקים.

<קריאה: את מכפישה שופטים, לא עורכי דין.

<קריאה: את יודעת איזו עבודה שופטים בבתי משפט לענייני משפחה עושים?

שולי מועלם-רפאלי: אני ציטטתי מכנסים שאני בעצמי הייתי בהם.

שולי מועלם-רפאלי: אל תהיו פה יותר צדיקים מהאפיפיור.

<מיכאל שפיצר: אנחנו לא מכירים ציטוטים אנונימיים.

<מיכאל שפיצר: תגידי לנו מי השופט שאמר.

שולי מועלם-רפאלי: אני אתן לך אחר כך את השמות של שני השופטים שאותם אני מצטטת.

שולי מועלם-רפאלי: אותי לימדו שלא צריך לדבר לגופו של אדם.

שולי מועלם-רפאלי: לאורך כל הדרך התבקשו מספר פעמים למסור לנו נתונים, רק הנתונים לא הגיעו.

שולי מועלם-רפאלי: לאורך כל הדרך דיברנו על זה.

שולי מועלם-רפאלי: אני מבקשת להעלות פה את זכרו של מנכ"ל משרד הרווחה, מר אלי אבלון ז"ל, הוא נפטר באופן פתאומי לפני ימים ספורים.

שולי מועלם-רפאלי: הוא נרתם לזה לחלוטין.

שולי מועלם-רפאלי: לאורך כל הדרך שמענו פה שוב ושוב השתלחויות בלתי פוסקות, זלזול בלתי נסבל בנשות ואנשי הסיוע ביחידות הסיוע.

שולי מועלם-רפאלי: זה נמשך לתוך הימים האלה.

שולי מועלם-רפאלי: ציד מכשפות זה מה שמרגישים ביחידות הסיוע.

שולי מועלם-רפאלי: אנחנו נחשפים לניסיונות לעצור את התהליך של ההתקדמות של החוק בדרכים שבעיני יש סימן שאלה גדול לגביהם.

שולי מועלם-רפאלי: אני חושבת שיש הרבה דברים שצריכים לתקן.

שולי מועלם-רפאלי: אדוני היושב-ראש, אני מאמצת בכל לב את זה שאמרת שזה תינוק שנולד, שזה רך שנולד, ובואו נתקדם איתו.

שולי מועלם-רפאלי: אם המטרה היא להוכיח שוב ושוב שזה לא יצליח על ידי כך שעושים כל מיני דרכים יצירתיות, כשרות ואחרות כדי להוכיח את זה, אני מבקשת שמהדיון הזה אנחנו נצא עם פתרונות שמציעים האנשים שאומרים שזה לא מצליח.

שולי מועלם-רפאלי: שבתי המשפט יגידו מה הפתרונות שהם מציעים, שעורכי הדין יגידו מה הדברים שהם מציעים, שאנחנו נגיד מה הדברים שאנחנו מציעים.

שולי מועלם-רפאלי: אם הדיון הזה נעשה במטרה להפיל את החוק - -

זאב בנימין בגין: שולי, אנחנו ביקשנו את הדיון הזה, אתם ביקשתם את הדיון הזה.

שולי מועלם-רפאלי: אנחנו ביקשנו את הדיון הזה מתוך רצון אמיתי שהתוצאה של הדיון הזה תהיה התקדמות בתהליך, הטבה של התהליך לטובת ההורים והילדים שעוברים את התהליך הקשה של החלטה על פרידה.

שולי מועלם-רפאלי: זאת החלטה סוברנית.

שולי מועלם-רפאלי: זכותם של שני אנשים מבוגרים להחליט מה שהם רוצים, רק צריך לעשות את זה בדרך שתפגע בהם ובילדים שלהם הכי פחות.

זאב בנימין בגין: אני לא בקי, ויכול להיות שיש התנגדות ואין רצון מובהק לקדם את היישום של החוק, אבל לפני שאנחנו מגיעים למסקנה כזאת כדאי לברר את החסמים האובייקטיביים.

זאב בנימין בגין: חלקם הם עד כדי כך אובייקטיביים, שלא הייתי ממהר לומר שהממשלה כושלת בביצוע.

זאב בנימין בגין: אני מציע להתקדם בדירוג, ננסה ללמוד מן ההצלחות, ננסה להבין מה הם החסמים במקומות שאין הצלחות.

זאב בנימין בגין: אני חושב שזה יהיה הספק לא רע להיום.

זאב בנימין בגין: חברת הכנסת עאידה תומא סלימאן, בבקשה.

עאידה תומא סלימאן: אני מרגישה כאילו נקלעתי לשדה מוקשים בלי כוונה תחילה.

עאידה תומא סלימאן: בדיוק לפני שבועיים התחלתי להכין הצעה, בקשה להעלות את הדיון בוועדה, אבל אז גיליתי שנקבע הדיון הזה.

עאידה תומא סלימאן: לא ידעתי ששתי חברות הכנסת ביקשו את הדיון הזה.

עאידה תומא סלימאן: אני שמחה שהעלית את הנושא של קשיים אובייקטיביים, כי הכנתי את עצמי להעלות את הקשיים האובייקטיביים שקיימים ביישום החוק זה.

עאידה תומא סלימאן: אני לא מתכוונת לא לדבר על מה שעושים עורכי הדין, על מה שעושים השופטים.

עאידה תומא סלימאן: אני לא הייתי מאלה שסמכו על החוק, היו לי קצת היסוסים.

עאידה תומא סלימאן: אני מבינה שאם בית המחוקקים חוקק חוק, המדינה אמורה, הממשלה אמורה להקים תשתית שתוכל לשאת את החוק הזה, את הביצוע של החוק הזה על-מנת שהוא יקל על המתדיינים, על האנשים או המשפחות שבאות לתהליך הזה, לאו דווקא יעמיס עליהם.

עאידה תומא סלימאן: מה שהבנתי מהקשר שלי עם כל מיני גורמים, שהתשתית הזאת לא נבנתה כמו שצריך, לא היו הכנות אמיתיות מצד הממשלה.

עאידה תומא סלימאן: את זה צריך לשאול את הממשלה ואת הנציגים שלה.

עאידה תומא סלימאן: כולם דיברו על יחידות הסיוע כאילו מובן מאליו שהן קיימות בכל בתי הדין - משפחה, רבניים, שרעיים, דרוזים ונוצרים.

עאידה תומא סלימאן: מישהו יודע בכלל מה המצב בבתי הדין הנוצריים?

עאידה תומא סלימאן: מישהו יכול לדווח פה?

עאידה תומא סלימאן: לממשלה יש קשר לזה?

מרב מיכאלי: אנחנו יודעות שאין שם יחידות סיוע.

עאידה תומא סלימאן: אני יודעת שאין יחידות.

עאידה תומא סלימאן: לא רק שאין יחידות, יש מצב יותר גרוע.

<מוריה כהן בקשי: המסגרת של החוק מאפשרת להחיל אותו גם על בתי הדין הנוצריים.

<מוריה כהן בקשי: בשלב הראשון, לאור העובדה שיחידות הסיוע, לפחות בזמן שהחוק נכנס לתוקפו, היו רק בבתי הדין הרבניים ובבתי המשפט לענייני משפחה, ההכנה התחילה לגביהן.

<מוריה כהן בקשי: לבתי הדין השרעיים והדרוזיים הוכנסו יחידות סיוע.

<מוריה כהן בקשי: יש מתווה מסוים לנוצרים.

<מוריה כהן בקשי: בהמשך, אחרי שתהיה איזו שהיא רגיעה והתייצבות בבתי המשפט ובבתי הדין הקיימים, נעבור לשלב הבא.

עאידה תומא סלימאן: אני יודעת שהניסוח אמור לחול.

עאידה תומא סלימאן: אתם דירגתם את זה.

עאידה תומא סלימאן: אי אפשר שלא לקבוע דברים כאלה.

עאידה תומא סלימאן: נאבקנו 6 שנים עד שכללנו את הנשים הערביות בחוק בתי הדין למשפחה.

עאידה תומא סלימאן: אני חושבת שאין סמכות להחריג קבוצה מסוימת רק בגלל שהממשלה לא יודעת לפתור את הבעיה, או לא הכינה את עצמה.

עאידה תומא סלימאן: אני מבינה שהממשלה צריכה להכין את עצמה למצב.

עאידה תומא סלימאן: בלתי אפשרי לבוא ולהגיד: תחכו עם השירות הזה, לא תקבלו אותו, כי אנחנו לא יודעים לפתור אותו.

עאידה תומא סלימאן: דיברתי עם בתי הדין הכנסייתיים, הם לא יודעים בכלל על קיום החוק הזה.

עאידה תומא סלימאן: לא הופץ להם שום תזכיר שאומר להם שיש דבר כזה.

עאידה תומא סלימאן: הם ממשיכים את העסק כרגיל.

עאידה תומא סלימאן: אני יודעת שאת אומרת לי, אבל זה לא מוצא חן בעיני.

עאידה תומא סלימאן: אני מביעה את דעתי.

<מוריה כהן בקשי: המתווה החוקי לא חל עליהם.

<מוריה כהן בקשי: הם היו בדיונים הראשונים.

<מוריה כהן בקשי: אני מסכימה איתך שזה לא חל עליהם.

עאידה תומא סלימאן: זה לא מתקבל על הדעת.

עאידה תומא סלימאן: אלה אזרחי המדינה.

עאידה תומא סלימאן: ככה מחריגים?

עאידה תומא סלימאן: זה לא מתקבל על הדעת.

עאידה תומא סלימאן: זה שירות שאמור להיטיב.

עאידה תומא סלימאן: שתי חברות הכנסת דיברו על כך שרוצים להיטיב, שרוצים לעשות את התהליך יותר קל.

עאידה תומא סלימאן: לחלק מהאזרחים לא מגיע, הם יכולים לחכות?

עאידה תומא סלימאן: זה לא מקובל.

מרב מיכאלי: זה לא קשור לחוק הזה.

מרב מיכאלי: יחידות הסיוע היו קיימות עוד לפני החוק הזה, הן פעלו, הן עשו עבודה חשובה בצורה בלתי רגילה.

מרב מיכאלי: אין סיבה שהן לא תהיינה קיימות גם בבתי הדין האחרים.

עאידה תומא סלימאן: מדברים על 27 תקנים חדשים שהוכנסו.

<ענת ענבר: ועוד 9 לבתי הדין השרעיים.

עאידה תומא סלימאן: מעל ל-27?

<ענת ענבר: כן.

עאידה תומא סלימאן: למה זה לא מצוין?

<ענת ענבר: מכיוון שהחוק לא חל על בתי הדין השרעיים.

<ענת ענבר: כאן מדובר על החוק בלבד.

<ענת ענבר: 9 התקנים בבתי הדין השרעיים מאוישים בחלקם.

<ענת ענבר: בחלק מהמקומות עוד לא הצלחנו לאייש.

עאידה תומא סלימאן: אני שמחה לשמוע את זה.

עאידה תומא סלימאן: היה אפשר לבנות לכולם, לא רק לחלקים.

עאידה תומא סלימאן: מה המצב באוכלוסייה הערבית מבחינת המשרות של עורכי הדין?

עאידה תומא סלימאן: אני מקווה ש-9 התקנים הם של עובדים סוציאליים ערבים, לא רק אנשים שהם דוברי ערבית.

<ענת ענבר: בוודאי.

<ענת ענבר: זה היה הקושי בלאייש.

<ענת ענבר: איישנו ברוב המקומות, חסר לנו תקן אחד בחיפה, תקן אחד בבאר-שבע.

זאב בנימין בגין: אנחנו נמצאים בשישית הדרך מתוך 3 השנים.

זאב בנימין בגין: קשיים צפויים.

זאב בנימין בגין: תפקידנו עכשיו לקדם.

זאב בנימין בגין: בנושא כזה ראוי שתהיה תכנית עבודה.

שולי מועלם-רפאלי: מתי הקמפיין?

שולי מועלם-רפאלי: מה עושה הדיור הציבורי כדי להשאיר את יחידות הסיוע?

שולי מועלם-רפאלי: יש אלף דברים שהיו ברשימה.

זאב בנימין בגין: בטור האנכי של האקסל הזה יש את רשימת הסוכנויות שפעילות בנושא הזה, בטור האופקי אנחנו רואים את לוח הזמנים.

זאב בנימין בגין: אני משתדל ככה לעבוד.

מרב מיכאלי: הרעיון שלך מצוין, הבעיה שאין מישהו שאחראי.

זאב בנימין בגין: זה לא הרעיון שלי, כך פועלים.

מרב מיכאלי: זה חוק שנופל בין שני משרדים.

מרב מיכאלי: ועדת ההיגוי שדיברנו עליה שתוקם, לא הוקמה.

זאב בנימין בגין: זה אחד החסמים הראשונים.

שולי מועלם-רפאלי: אין שירותי מזכירות ליחידות הסיוע.

זאב בנימין בגין: זו אחת ממשימותינו.

זאב בנימין בגין: חברת הכנסת עליזה לביא, בבקשה.

עליזה לביא: תודה, אדוני היושב-ראש.

עליזה לביא: אני שמחה על הדיון המהיר.

עליזה לביא: גם אני פניתי לוועדה לקיים דיון בחוק ששלושתנו שותפות לו.

עליזה לביא: אני לא רוצה להגיד שהוא חוק אומלל, אבל אני חושבת שאת החוק הזה עשינו מהר מידי.

זאב בנימין בגין: עליזה, זה מאחורינו.

עליזה לביא: זה ממש לא מאחורינו.

עליזה לביא: זה לפנינו, כי אנחנו באנו וביקשנו לתקן עולם.

זאב בנימין בגין: אני מתכוון לאמירה שהחוק הובא מוקדם מידי.

עליזה לביא: בכנסת ה-19 באתי עם חוק שרצה לעצור את המרתון הנורא של מירוץ הסמכויות במדינת ישראל בין בית הדין לבית המשפט לענייני משפחה.

עליזה לביא: אי אפשר שלא לראות את התמונה המלאה במציאות הישראלית.

עליזה לביא: מה שאנחנו עושים בחוק זה לוקחים מהשמלה רק את המלמלה.

עליזה לביא: אנחנו מטפלים במשהו מאוד מאוד נקודתי בכל המערכת הקשה מאוד במדינת ישראל של הגירושים.

עליזה לביא: באנו ורצינו להיטיב.

עליזה לביא: כבר אז באתי ואמרתי שהחיפזון הוא מהשטן בלחוקק מהר את החוק מבלי לראות את המערכת התומכת.

עליזה לביא: החוק התעכב במימוש שלו.

עליזה לביא: באנו ואמרנו, בואו נחכה, בואו לא נמהר לעשות את זה.

עליזה לביא: קיבלנו פה נתונים.

עליזה לביא: 12 אלף זוגות הגיעו מאז שחוקק החוק הזה.

עליזה לביא: אנחנו רואים שאנחנו רק מקשים עליהם יותר, אנחנו מוסיפים להם יותר זמן, אנחנו מחבלים בכל התהליך הזה.

עליזה לביא: צפינו את זה מראש.

עליזה לביא: שרת המשפטים העבירה את התקנות בבהילות.

שולי מועלם-רפאלי: במשך חצי שנה היו פה דיונים.

עליזה לביא: מדובר בחיי אדם.

עליזה לביא: זה אנשים בשלבים הקשים בחיים שלהם.

עליזה לביא: במקום לבוא ולהקל, אנחנו רק החרפנו את המצב.

עליזה לביא: זה לא שהחוק לא טוב, אבל החוק הזה היה חייב וחייב מערכת תומכת.

עליזה לביא: אתה יודע, אדוני, זה הפך להיות דפוס, כי גם בסוגיה של הגיל הרך יש את אותו דפוס.

עליזה לביא: זאת מערכת שצריך להבין אותה.

עליזה לביא: צריך להבין שכשמחוקקים חוקים צריכה להיות תמיכה, צריכים להיות תקציבים, אי אפשר שיד ימין לא תדע מיד שמאל.

עליזה לביא: אי אפשר לבוא בצורה כזאת ברוטאלית ולחוקק חוק בלי מערכת תומכת.

עליזה לביא: צפינו את זה מראש, התרענו על זה מראש.

עליזה לביא: זאת התוצאה האומללה: אנשים מעוכבים 80 יום ויותר, דברים לא מתקדמים, לא נפתחים.

עליזה לביא: צריך לחשוב מה עושים, איך מחוקקים אחורה לגבי זוגות.

עליזה לביא: צריך, אדוני, לבוא ולראות איך החוק הזה מיושם, להביא לו תקציבים.

עליזה לביא: לא מזמן חוקקנו תקציב לשנתיים.

עליזה לביא: מישהו התייחס למקום הזה, מישהו נתן תקנים, מישהו הביא תקציבים?

עליזה לביא: באנו ושפכנו אור על כל המקומות האלה.

עליזה לביא: אמרו "כן, כן, כן", אבל מה קרה?

זאב בנימין בגין: לכן אנחנו כאן.

מרב מיכאלי: אני שותפה לאכזבתה של חברת הכנסת עליזה לביא שאי אפשר היה לבטל בחוק הזה את מרוץ הסמכויות, אבל חבל לשפוך את התינוק עם המים.

עליזה לביא: ממש לא לשפוך.

עליזה לביא: החיפזון הוא מהשטן.

עליזה לביא: צריך לראות איך מביאים את הסיוע והעזרה ליישום של החוק הזה.

עליזה לביא: איפה האנשים שהבטיחו את ההבטחות שניתנו?

זאב בנימין בגין: אנחנו אחרי חקיקת החוק.

זאב בנימין בגין: יכולתי לטעון טענה פולמוסית - היא לא מנותקת מהמציאות בחיינו - שלולא הייתה החקיקה היינו ממתינים עוד 12 שנים עד להיערכות שאולי תבוא.

זאב בנימין בגין: אם לא נערכים אחרי החוק, איך היינו מביאים להיערכות לקראת החוק?

זאב בנימין בגין: זה מאחורינו.

מרב מיכאלי: חד משמעי.

שולי מועלם-רפאלי: 10 שנים עסקו בנושא הזה.

זאב בנימין בגין: אני מבקש מכבוד מנהל בתי המשפט, השופט שפיצר, להתייחס.

<מיכאל שפיצר: מה שנאמר הוא נכון.

זאב בנימין בגין: אני מודה לך על כך שטרחת ובאת לדיון.

<מיכאל שפיצר: אני חושב שאני הוא זה שצריך להודות.

<מיכאל שפיצר: החוק הזה הוא חוק מאוד חשוב בעינינו, למרות דברים שנאמרו כאן.

<מיכאל שפיצר: קודם כל, היה שופט בראש הוועדה הזאת, זה לא משהו מהחלל החיצון.

<מיכאל שפיצר: השופט שנהב עמד בראש הוועדה, כדי להביא לרעיון המבורך הזה של פתרונות מחוץ לבתי המשפט.

<מיכאל שפיצר: יישוב סכסוך במשפחה שיכול להיגמר מחוץ לכותלי בית המשפט הוא מבורך כמו כל סכסוך אחר.

<מיכאל שפיצר: זה בפן העקרוני.

<מיכאל שפיצר: בפן המעשי, ככל שהחוק הזה פועל טוב יותר, כך הוא מפחית עומסים ממערכת המשפט, הוא מקל עליה.

<מיכאל שפיצר: האינטרס שלנו שהחוק הזה יצליח.

<מיכאל שפיצר: אנחנו רואים את החוק הזה בחיוב.

<מיכאל שפיצר: אני לא לגמרי יודע על התבטאויות של שופטים.

<מיכאל שפיצר: היישום של החוק הזה העלה קשיים לא מבוטלים.

<מיכאל שפיצר: אנחנו עובדים יד ביד עם יחידות הסיוע.

<מיכאל שפיצר: יש לנו עבודה משותפת איתן, אנחנו יושבים איתן באופן קבוע.

<מיכאל שפיצר: התקיימו שתי ישיבות יחד עם אליעזר אבלון, זכרונו לברכה, איתי ועם הצוותים המשותפים שלנו.

<מיכאל שפיצר: אנחנו לא מכים זה בזה, אנחנו לא חובטים זה בזה, אנחנו שמים את הבעיות על השולחן, אנחנו מחפשים היכן אנחנו יכולים לפתור אותן.

<מיכאל שפיצר: אני יכול לומר שאנחנו העברנו למשרד המשפטים רשימה של תיקוני חקיקה שאנחנו סבורים שיכולים לשפר את זרימת התהליך.

זאב בנימין בגין: בחקיקה ראשית?

<מיכאל שפיצר: בחקיקה ובתקנות.

<מיכאל שפיצר: מדובר בתיקונים שלדעתנו מתחייבים.

<מיכאל שפיצר: הם נמצאים בדיבור, בשיח בינינו.

<מיכאל שפיצר: הכל על השולחן.

<מיכאל שפיצר: יש לנו 6 בתי משפט למשפחה.

<מיכאל שפיצר: עומד בראש כל בית משפט כזה סגן נשיא.

<מיכאל שפיצר: כל ששת סגני הנשיא האלה מתכנסים.

<מיכאל שפיצר: ההצעות לתיקוני חקיקה באו בעקבות עבודת מטה שלהם.

<מיכאל שפיצר: אנחנו עובדים בצורה מאוד שיטתית, מאוד מסודרת.

<מיכאל שפיצר: העברנו את הדברים.

ענת ברקו: תוכל לתת דוגמה לסוג של הצעות.

<מיכאל שפיצר: לגבי בעלי דין שהעניין שלהם כבר מתנהל בבתי המשפט למשפחה, יש חוסר היגיון בזה שהם יצטרכו להתחיל את ההליך בבקשה ליישוב סכסוך.

זאב בנימין בגין: האם אפשר להעביר את המסקנות שלכם, את ההמלצות שלכם גם לחברות הכנסת שיזמו את החוק?

<מיכאל שפיצר: לקראת הישיבה הזאת קיימנו ישיבה מכינה עם חברת הכנסת מיכאלי, העברנו את ההערות שלנו לחוק.

<מיכאל שפיצר: אנחנו ויחידות הסיוע עם אצבע על הדופק.

<מיכאל שפיצר: עם כל הקשיים אנחנו מזהים שיפור משמעותי.

<מיכאל שפיצר: חל שיפור של ממש בהקשר הזה, למעט במחוז מרכז שעוד יש בעיה.

ענת ברקו: מה הסיבה?

זאב בנימין בגין: אתם מאתרים את הבעיה במחוז מרכז לעומת המחוזות האחרים?

<מיכאל שפיצר: במחוזות האחרים יש שיפור מאוד משמעותי.

זאב בנימין בגין: אתם מאתרים את הסיבה לבעייתיות במחוז המרכז, או שזה בחזקת נעלם?

זאב בנימין בגין: אתם מבינים את הבעיה?

<מיכאל שפיצר: אין פה נעלמים.

<מיכאל שפיצר: את זה יחידות הסיוע יטיבו לפרט.

<מיכאל שפיצר: החוק הזה הוא לא חוק שלנו.

<מיכאל שפיצר: בתי משפט למשפחה מגיעים למצב שדיון ראשון נקבע בטווח זמן של 4 חודשים.

<מיכאל שפיצר: החוק הזה בא ליצור איזה שהוא חסם ראשוני בו ילכו הצדדים וידברו בינם לבין עצמם על-מנת להגיע לפתרון.

<מיכאל שפיצר: זה רעיון מבורך לכשעצמו.

<מיכאל שפיצר: המחוקק קצב לזה זמן.

<מיכאל שפיצר: יש פה כמה החלטות שיפוטיות שצריך לתת עליהן את הדעת.

<מיכאל שפיצר: במקרים שבהם נקבעו דיוני יישובי סכסוך מעבר לאותם 60 ימים ובא מי מהצדדים ומבקש לפתוח את הדלת לבית המשפט, הדלת נפתחת.

<מיכאל שפיצר: הנימוק השיפוטי הוא בהחלטת שיפוטית ברורה.

<מיכאל שפיצר: הנימוק אומר כך: החוק פוגע בזכות הגישה לערכאות, שהיא זכות יסודית, זכות חוקתית.

<מיכאל שפיצר: זה צד אחד של המטבע.

<מיכאל שפיצר: הצד השני שקבעה הפסיקה זה שהוא עושה את זה לתכלית ראויה, באופן מידתי – 45 עד 60 יום.

<מיכאל שפיצר: אין לאיש סמכות להאריך מעבר לאותם 60 יום.

<מיכאל שפיצר: ברגע שנקבע מועד מעבר לאותם 60 יום ובא אחד מהצדדים לבקש: במצב הזה תנו לי להיכנס לבית המשפט, אנחנו פותחים לו את הדלת.

שולי מועלם-רפאלי: לעניין הזה מעולם לא עלתה פה התנגדות בשום דיון.

שולי מועלם-רפאלי: מעולם לא אמרנו שזה לא בסמכותו של בית המשפט.

<מיכאל שפיצר: אנחנו מנהלים שיח עם כל הגורמים הנוגעים בדבר.

<מיכאל שפיצר: גם כששופט מבטא קושי כזה או אחר, הקושי הוא לא שלנו, כי אלינו מגישים את ההליך המשפטי שאנחנו מנהלים כרגיל.

<מיכאל שפיצר: החסם הוא לפני שזה מגיע לבית המשפט.

<מיכאל שפיצר: אני יכול לומר שהיום קבועה ישיבה של סגני נשיא משפחה עם לשכת עורכי הדין, כדי לשמוע את הקשיים שהם מעלים לחוק הזה.

<מיכאל שפיצר: חשוב לנו החוק הזה.

<ענת ענבר: בנייר העמדה שלנו העלינו את התגובות לניירות העמדה שהוגשו לוועדה.

<ענת ענבר: אני אקריא קטע ממכתב של פונה שהגיע לבית הדין הרבני ב-13 בדצמבר.

<ענת ענבר: מדובר באישה שבעלה איים עליה שהוא יעגן אותה עד שהיא לא תוכל ללדת יותר.

<ענת ענבר: היא חששה מאוד שהיא תישאר עגונה.

<ענת ענבר: הנשים האלו הגיעו למפגש מהות.

<ענת ענבר: באותו יום הבעל נתן לה גט.

<ענת ענבר: בית הדין הרבני העמיד הרכב שנתן לה גט.

<ענת ענבר: זה לא מקרה יחיד.

זאב בנימין בגין: אנחנו שמחים לשמוע את זה, אבל זה מקרה קיצוני.

<ענת ענבר: היא כותבת במכתב כך: "אני רוצה להודות לעובדות המדהימות.

<ענת ענבר: הן עשו את הבלתי ייאמן.

<ענת ענבר: הן טיפלו במקרה שלי במהירות וביעילות תוך הבחנת המצוקה בה הייתי.

<ענת ענבר: ברגישותן ובמקצועיותן הן הצילו אותי מהסכנה להיות אישה עגונה, סייעו בקבלת הגט ביום אחד בלבד".

<ענת ענבר: כמובן שהיא מסיימת בעוד דברים, אני לא אפרט.

<ענת ענבר: אני לא חושבת שניירות העמדה, שהנתונים והמספרים דיברו על המצוקה של אנשים, בעיקר של ילדים, שהחוק הזה נועד להקל עליהם, להפחית את הסכסוכים.

זאב בנימין בגין: אבל איך אנחנו מיישמים אותו?

זאב בנימין בגין: תתני דוגמאות פחות קיצוניות.

<ענת ענבר: אנחנו רואים שהרבה מאוד אנשים יוצאים נשכרים מהתהליך הזה - מהמידע שהם מקבלים, מהסיוע הראשוני.

<ענת ענבר: המטרה היא לא להגיע להסכמים ביחידות הסיוע.

<ענת ענבר: זאת לא המטרה של החוק, גם החוק לא מאפשר את זה.

<ענת ענבר: המטרה היא לתת לאנשים מידע, לעצור את התהליך, לתת להם סיוע ראשוני, ואז הם יחליטו אם הם רוצים להגיש תביעות, או שהם רוצים לפנות להליך של יישוב סכסוך.

זאב בנימין בגין: איך הם ידעו להגיע אליכם?

<ענת ענבר: הם קיבלו הזמנה להגיע אלינו.

<ענת ענבר: הם פתחו תיק בבית המשפט.

עליזה לביא: החוק נכנס לתוקף.

זאב בנימין בגין: אחת הטענות הייתה שהציבור לא יודע לפנות.

<ענת ענבר: הוא יודע.

<ענת ענבר: התהליך הוא שמגיעים לערכאה המשפטית, אם זה בית הדין הרבני, בית המשפט למשפחה - בקרוב אני מקווה גם בבית הדין השרעי - ושם לא מתאפשר להם לפתוח תביעה, הם חייבים להגיש בקשה ליישוב סכסוך.

ענת ברקו: יש מקרים שאתם מיד יכולים לדעת שהם לא ילכו ליישוב סכסוך או לגישור, הם חייבים להגיע לתביעה?

שולי מועלם-רפאלי: זה מוחרג כבר בחוק.

<ענת ענבר: אנשים לא מציינים את מהות התביעה בבקשה.

<ענת ענבר: זה המחוקק עשה בכוונה, כי ברגע שמתחילים לתאר את סיפורי התביעות זה מסלים את הסכסוך.

<ענת ענבר: הם לא מפרטים.

<ענת ענבר: הרבה פעמים מגיעים למפגש ראשון - זו הייתה גם אחת הטענות שהועלתה בנייר העמדה - ואנחנו רואים שהם לא יצליחו ליישב את הסכסוך.

<ענת ענבר: חלקם כבר באים עם טופס 3 חתום, עם החלטה חתומה.

<ענת ענבר: חלקם באים ואומרים: אנחנו מודיעים לכם שלא נסכים.

<ענת ענבר: אלה אנשים שאנחנו יודעים מראש שלא נצליח.

<ענת ענבר: 33% מהמשפחות שהגיעו אלינו - -

זאב בנימין בגין: מתוך כמה?

<ענת ענבר: אנחנו סגרנו 4500 תיקים של משפחות.

<ענת ענבר: 33% מתוכם יישבו את הסכסוך אצלנו, או החליטו ליישב את הסכסוך בחוץ.

<ענת ענבר: אנחנו לא יודעים מה יהיה בעתיד.

זאב בנימין בגין: מה היה עם שני השלישים הנותרים?

<ענת ענבר: אנחנו לא יודעים.

<ענת ענבר: 12 אלף תיקי מהות נפתחו מ-17 ביולי, מועד תחילת החוק, עד 31 בדצמבר.

<ענת ענבר: זו כמות אדירה של תיקים שכל התחזיות לא ציפו אותה.

<ענת ענבר: גם לכך יש הרבה מאוד סיבות.

<ענת ענבר: חלקם זה תיקים כפולים, חלקם זה תיקים של אנשים שכבר מתדיינים.

עליזה לביא: מה זה תיקים כפולים?

<ענת ענבר: תיקים שנפתחים בשתי ערכאות, למרות שהחוק לא מאפשר את זה.

<ענת ענבר: כמות התיקים הגדולה ביותר נפתחה בחודש ספטמבר, כיוון שזה היה חודש אחרי הפגרה והשביתה בבתי המשפט.

<ענת ענבר: מדובר על 3200 תיקי מהות.

<ענת ענבר: שימו לב, 14 אלף זוגות מכל העדות והדתות מתגרשים במדינת ישראל בשנה.

זאב בנימין בגין: מה אירע לאותם 12 אלף תיקים?

<ענת ענבר: אנחנו רואים ירידה הדרגתית בכמות פתיחת התיקים.

<ענת ענבר: בדצמבר נפתחו 35% פחות.

<ענת ענבר: אנחנו רואים שמתחילה איזו שהיא רגיעה.

<ענת ענבר: לאט לאט פחות ופחות תיקים נפתחים.

<ענת ענבר: זה מאפשר לנו להתמודד עם צוואר הבקבוק שנוצר בתקופה הראשונית.

<ענת ענבר: לגבי התוצאות.

<ענת ענבר: לנו יש תוצאות רק על התיקים שנסגרו, אין לנו תוצאות על התיקים שכרגע בטיפול, גם לא על אלה שעוד לא הגיעו.

<ענת ענבר: יש לנו תוצאות על 4500 תיקים.

<ענת ענבר: אנחנו מודדים את התוצאות על פי הטופס שאנשים נותנים לנו עם סיום ההליך.

<ענת ענבר: הם צריכים להחליט איך הם רוצים להמשיך תהליך.

<ענת ענבר: תוך 10 ימים הם צריכים לתת לנו טופס.

<ענת ענבר: בטופס הזה חלק מציינים שהם יישבו את הסכסוך במסגרת יחידת הסיוע.

זאב בנימין בגין: כמה מהם?

<ענת ענבר: כמעט 15% יישבו את הסכסוך.

זאב בנימין בגין: חסכנו לשופט שפיצר 15%.

<ענת ענבר: הם סיימו את התהליך.

<ענת ענבר: זה מתוך 4400 תיקים שנסגרו.

זאב בנימין בגין: זה מדד ההצלחה?

<ענת ענבר: זה עוד לא מדד ההצלחה.

<ענת ענבר: דרך אגב, אני רוצה לציין שלא כל סכסוך הוא סכסוך גירושים מלא, יש אנשים שמתדיינים גם על איפה יהיה הילד ביום שני אחר הצהריים, איפה הוא ילון, מה יהיה בחג הפסח.

<ענת ענבר: המקרים האלה הם מקרים מאוד פשוטים וקלים, אפשר לסיים אותם בתוך הליך מהות, אפשר למנוע את כל ההתדיינות המשפטית וכל מה שקשור אליה.

<ענת ענבר: כמעט 19% הסכימו ליישב את הסכסוך בסיום המהות באמצעות עורכי דינם, באמצעות מגשר, או בכל דרך אחרת.

<ענת ענבר: 33% הגיעו להסכמה שהם רוצים ליישב את הסכסוך ללא התדיינות.

<ענת ענבר: 12% לא נתנו תשובה, אנחנו לא יודעים מה הם החליטו.

<ענת ענבר: כל היתר, שזה כמעט 55%, כתבו שהם לא הגיעו להסכמה על הדרך ליישוב הסכסוך.

<ענת ענבר: זה לא אומר שהם יגישו תביעות או לא.

<ענת ענבר: אני מקווה שחלקם יישבו את הסכסוך.

<ענת ענבר: אנחנו מאוד מעודדים אותם לחזור לעורכי דינם, לבאי כוחם, על-מנת ליישב את הסכסוך במו"מ.

מרב מיכאלי: אלה נתונים מהממים.

זאב בנימין בגין: אני רואה במספרים האלה ברכה רבה.

מרב מיכאלי: גם בלי השמועות זו ברכה רבה.

<ענת ענבר: עם כל העומס, עם כל הלחץ ועם כל התנאים שאנחנו עובדים בהם.

זאב בנימין בגין: אני מציע להיזהר בנתונים האלה.

עליזה לביא: אם הדברים שכרגע אמרת זה המצב, התפקיד שלנו עכשיו הוא לתת לכם תנאים יותר טובים.

זאב בנימין בגין: ענת, אני רואה קושי בנתונים שהבאת פן יחשוב מישהו שלא צריך לשפר עוד שום דבר.

שולי מועלם-רפאלי: חלילה, אדוני.

שולי מועלם-רפאלי: יש לנו רשימה שלמה של מה שצריך לשפר בכל נדבך, כולל בכנסת.

שולי מועלם-רפאלי: גם לכנסת יש מה לשפר.

<ענת ענבר: אנחנו עובדים בתיק ממוחשב.

<ענת ענבר: הנתונים שאנחנו מציגים הם מתוך מערכת ממוחשבת, זה לא שספרנו.

<ענת ענבר: המערכת הממוחשבת סופרת את התיקים שנסגרו.

<ענת ענבר: עובדת סיימה את כל התהליך, הגישה טופס 3, ואז, כמו שאמרתי, מסמנת מה אנשים החליטו בטופס 3.

<ענת ענבר: הנתונים האלה הם רק על התיקים שנסגרו, לא על ה-12 אלף תיקים.

זאב בנימין בגין: אם תוכלי לתאר, ענת, את החסמים, להגדיר אותם.

<ענת ענבר: אחד החסמים הגדולים הוא העניין של דיור.

<ענת ענבר: קלטנו עובדות אחרי תהליך מאוד ארוך של כמעט שנה מאז שנסתיימו המכרזים החיצוניים.

<ענת ענבר: לחלקן אין חדרים.

<ענת ענבר: זה לא מאפשר לנו להזמין אלינו משפחות.

<ענת ענבר: אנחנו עושים לוליינות, ג'אגלינג.

זאב בנימין בגין: שמעתי שאצלכם זה כמו בבית חולים, יש את אלה שבפרוזדור.

<ענת ענבר: משהו כזה.

<ענת ענבר: אי אפשר לפגוש זוגות במסדרון.

<ענת ענבר: זה מאוד מקשה עלינו.

<ענת ענבר: זה אחד החסמים.

מרב מיכאלי: אנחנו דנו בסעיף הספציפי הזה מספר פעמים.

מרב מיכאלי: במהלך השנתיים האחרונות פנינו.

מרב מיכאלי: אני יכולה להעיד שהבאנו אותם לוועדה.

מרב מיכאלי: מספר הפעמים שדנו בסוגיית הדיור זה דבר מדהים, לא פחות מזה.

<אלכס פלוטנו: בתוך הפרוגרמה של כל בית משפט לענייני משפחה, בית דין שרעי, בית דין רבני ובית דין דרוזי מוטמעת יחידת סיוע.

<אלכס פלוטנו: זה נכון לשנה האחרונה, זה לא היה בשנים קודמות.

<אלכס פלוטנו: כיום יצאו מכרזים לדיורים חדשים בבתי הדין הרבנים, למשל באשדוד, ברחובות ובתל-אביב.

<אלכס פלוטנו: יחידות הסיוע, בהרכב המלא על פי החוק הזה, מופיעות שם.

<אלכס פלוטנו: אנחנו דורשים עבורן שטח.

זאב בנימין בגין: זה הכל בהשכרה?

<אלכס פלוטנו: במקרים האלה זו השכרה.

זאב בנימין בגין: מתי זה יתממש?

<אלכס פלוטנו: נתתי דוגמאות למכרזים שיצאו לבתי משפט ולבתי דין רבניים.

<אלכס פלוטנו: יחידות הסיוע בבניינים החדשים מקבלות פתרון מלא.

<אלכס פלוטנו: יחידות הסיוע יושבות כיום בבניינים הקיימים של בתי הדין הרבניים, או לידם.

<אלכס פלוטנו: חלקן בתוך, חלקן לידם, חלקן רחוק מהם, למשל ברמת גן ותל-אביב שהן במצוקה עד שנמצא להן מקום של קבע.

זאב בנימין בגין: מה זה "עד שנמצא"?

<אלכס פלוטנו: כל אחד יודע שדיור זה לא מהיום למחר, זה דבר שצריך להגדיר, לתקצב, לפרסם מכרזים.

עליזה לביא: זה לא מתוקצב?

<אלכס פלוטנו: כל הדברים שאני אעבור עליהם מתוקצבים ומאושרים.

<אלכס פלוטנו: ככל שזה מתוקצב ומאושר, אנחנו יחידת ביצוע.

<אלכס פלוטנו: אם מאשרים לנו, אנחנו רצים.

<אלכס פלוטנו: אנחנו לא קובעים אם כן או לא.

זאב בנימין בגין: מה בתכנית?

<אלכס פלוטנו: נכון להיום נפתרו הבעיות שהיו בחדרה, פתח-תקווה, ראשון לציון, רחובות ועפולה.

<ענת ענבר: בעפולה אין יחידת סיוע.

<אלכס פלוטנו: עשינו שם איזו שהיא החלפה.

<אלכס פלוטנו: קיבלתם שם חדרים של שירות מבחן.

<אלכס פלוטנו: בנתניה אנחנו מטפלים.

<אלכס פלוטנו: בימים אלה הם צריכים לקבל עוד כמה חדרים.

<אלכס פלוטנו: אנחנו מטפלים כיום בבית המשפט לענייני משפחה בקריות.

<אלכס פלוטנו: אנחנו מטפלים בתוספת של כמה חדרים בחיפה.

<אלכס פלוטנו: בבית הדין השרעי בעכו מצאנו פתרון לכאורה, כי היזם שהיה צריך להסדיר לנו את המקום פשט את הרגל.

מרב מיכאלי: גם לא פינו את רשות השידור מראשון לציון.

<אלכס פלוטנו: נכון, אבל מצאנו פתרון אחר בראשון לציון, לא חיכינו לרשות השידור.

<אלכס פלוטנו: באשדוד, למרות שפרסמנו מכרז לבית דין רבני חדש שבו יש מקום ליחידת סיוע, אנחנו נותנים במקום הקיים עוד כמה חדרים.

<אלכס פלוטנו: יחידת הסיוע בבאר שבע קיבלה כמה חדרים בתוך היכל המשפט.

<אלכס פלוטנו: זה באדיבות הנהלת בתי המשפט.

<אלכס פלוטנו: אנחנו בבעיה גדולה בבית המשפט למשפחה שהעבירו מרמת גן לתל אביב.

<אלכס פלוטנו: את יחידת הסיוע השאירו ברמת גן.

<אלכס פלוטנו: אני מודה, קשה לנו למצוא מקום ליחידת הסיוע בסמיכות לבית המשפט, שזה לפי דרישת יחידת הסיוע.

<אלכס פלוטנו: אם זה קילומטר או שניים מבית המשפט אז יש סיכוי שנמצא, אבל אין בסמיכות לבית המשפט.

<אלכס פלוטנו: הוצאנו rfi בתל- אביב.

<אלכס פלוטנו: בשבוע הבא אנחנו פותחים את ההצעות.

שולי מועלם-רפאלי: זה המקום הבעייתי ביותר.

זאב בנימין בגין: יש לכם רשימה?

זאב בנימין בגין: אתם יודעים כמה חדרים נדרשים על פי תקן ממשלתי, כמה מטר מרובע לפקיד, לעובד?

<אלכס פלוטנו: יש לנו את כל היחידות, את כל הפרוגרמות.

<אלכס פלוטנו: אנחנו מטפלים בכולן במקביל.

זאב בנימין בגין: מלבד הבעיה המיוחדת של תל-אביב, האם יש לכם תחזית לפתרון בעיית הדיור?

זאב בנימין בגין: בשנה הקרובה זה ייפתר?

<אלכס פלוטנו: מיום פרסום מכרז עד לקבלת הדיור לוקח בערך שנה.

<נועה ברודסקי-לוי: אני רק אציין שביוני קיבלנו את אותה תשובה.

<נועה ברודסקי-לוי: בדיון שקיימנו לקראת כניסת החוק לתוקף קיבלנו את אותה תשובה.

<אלכס פלוטנו: חלק מהדברים מאחורינו.

<ענת ענבר: אני רוצה להגיד שלגבי חיפה הבעיה עדיין לא נפתרה.

<ענת ענבר: אני לא רואה שהיא תיפתר.

<ענת ענבר: החדרים נמצאים.

<אלכס פלוטנו: הם נמצאים.

<אלכס פלוטנו: המשכיר סוחט אותנו.

<אלכס פלוטנו: אנחנו לא נשכור בכל מחיר.

זאב בנימין בגין: יש התקדמות מיוני?

זאב בנימין בגין: אני שומע כאן על בעיות שנפתרו.

<ענת ענבר: ההתקדמות היחידה היא בפתח תקווה, שם עברנו לדיור חדש ליד בית המשפט.

<ענת ענבר: בראשון לציון זה משהו מאוד חלקי, קיבלנו 2 חדרים בתוך שירות מבחן.

<ענת ענבר: אנחנו מקווים שלאחר שיסתיים השיפוץ ברחובות, עוד 2 חדרים יתפנו לנו בתוך שירות המבחן.

זאב בנימין בגין: על כמה חדרים מדובר סך הכל?

<אלכס פלוטנו: כל יחידת סיוע מורכבת מ-4 עד 6 אנשים.

זאב בנימין בגין: מדובר על עשרות.

<אלכס פלוטנו: האילוץ להיות במרחק הליכה לבית המשפט זה אילוץ מאוד גדול.

<אלכס פלוטנו: את הפרקליטויות בתל-אביב הרחקנו עד לדרך פתח תקווה.

<אלכס פלוטנו: הפרקליטים צריכים לא פחות מכם להיות צמודים לבית המשפט.

שולי מועלם-רפאלי: לא הבנתי לגבי תל אביב.

<אלכס פלוטנו: אין בתל אביב משרדים פנויים בסמוך לבית המשפט.

<אלכס פלוטנו: השוק הפרטי משתלט במחירים גבוהים מאוד.

<רינת וייגלר: האנלוגיה לפרקליטויות בנוגע לקרבה לבית המשפט לא מדויקת.

<רינת וייגלר: זו לא הנוחות של עובדות יחידות הסיוע.

<רינת וייגלר: לא מדובר בנוחות של העובדים שלנו ללכת או לנסוע באוטובוס.

<רינת וייגלר: התפישה הייתה שהיחידות צמודות לבתי המשפט לא בגלל הנוחות, בגלל המהות.

<רינת וייגלר: הם צריכים להיות זמינים לשופטים ולאנשים שנמצאים בדיונים.

זאב בנימין בגין: ייתכן שנקבע לעניין הזה רף גבוה בהשוואה למציאות במקומות אחדים.

שולי מועלם-רפאלי: נראה לי שמעולם לא הוצעו ליחידות הסיוע דיורים אחרים שסורבו.

<אלכס פלוטנו: בפתח תקווה הוצעו להם המון דיורים, כולם סורבו.

<אלכס פלוטנו: כל הבניינים החדשים הם חלק בלתי נפרד מבית המשפט, הם עוברים דרך אותו בידוק.

זאב בנימין בגין: איך אתם מקיימים דיאלוג ביניכם?

זאב בנימין בגין: יש מישהו שמרכז עדכון חודשי, עדכון דו-חודשי?

<אלכס פלוטנו: יש למשרד הרווחה מוסמך לדיור.

זאב בנימין בגין: ענת, בעיות נוספות.

<ענת ענבר: תהליך המכרזים היה מאוד מאוד ארוך, הרבה מעבר למה שציפינו, בעיקר במכרזים חיצוניים.

<ענת ענבר: עדיין אנחנו צריכים לאייש את התקנים של בתי הדין השרעיים ומספר תקנים במחוז מרכז.

<ענת ענבר: אנחנו צופים שתהיה בעיה עם תקני מינהל.

<ענת ענבר: קיבלנו עכשיו תקני מינהל זמניים, תקני כוח אדם, על מנת לעזור לנו בהקלדות התיקים, בהצפה שהייתה.

<ענת ענבר: הם יהיו בערך בין חצי שנה לשנה.

<ענת ענבר: צריכים לחשוב הלאה, בכיוון של תקני מינהל, כדי לעזור לנו להשתלט על הנושא המינהלי - קבלת משפחות, הקלדה של התיקים וכו'.

עליזה לביא: עכשיו קיבלתם זמניים?

<ענת ענבר: קיבלנו זמניים דרך כוח אדם.

זאב בנימין בגין: הם מאויישים?

<ענת ענבר: בוודאי.

זאב בנימין בגין: יש לכם מועמדים טובים לאיוש?

<ענת ענבר: כן.

<ענת ענבר: הם התחילו רק החודש.

<ענת ענבר: קיבלנו אותם דרך חברות כוח אדם.

<ענת ענבר: נצטרך לעתיד לחשוב על איוש ותקנים.

שולי מועלם-רפאלי: צריך יהיה לעשות פגישה עם מנכ"לית משרד המשפטים, עם מנהל בתי המשפט.

מרב מיכאלי: צריך למנות מישהו או מישהי שיהיו ממונים על החוק הזה, כי כרגע אין כתובת.

זאב בנימין בגין: אמרנו שגם אין ועדת היגוי.

זאב בנימין בגין: מי אמור למנות את ועדת ההיגוי?

מרב מיכאלי: משרד המשפטים.

זאב בנימין בגין: האם משרד המשפטים בעצמו, או בתיאום עם הרווחה?

מרב מיכאלי: בתיאום.

זאב בנימין בגין: איפה זה עומד?

<מיכאל שפיצר: דיברתי היום עם שרת המשפטים.

<מיכאל שפיצר: היא תתאם את זה עם שר הרווחה.

זאב בנימין בגין: אני רואה ברכה רבה בבקשה של חברותיי לקיים דיון, כי לקראת דיון מכינים שיעורי בית.

מרב מיכאלי: הם הכינו את שיעורי הבית האלה גם לקראת הדיון הקודם, אבל לא הקימו את הוועדה.

זאב בנימין בגין: אומר השופט שפיצר שיש הודעה חדשה ועדכון.

זאב בנימין בגין: אנחנו מקווים שבהתאם לעדכון הזה היא תוקם בקרוב.

זאב בנימין בגין: נעקוב אחרי זה.

<מיכאל שפיצר: אנחנו עובדים בצוות משותף.

<מיכאל שפיצר: זה אמנם לא הצוות הסטטוטורי, אבל אנחנו עובדים כל הזמן בשיח רציף עם שירותי ההרווחה בעניינים של הטיפול בחוק הזה.

מרב מיכאלי: אני מאוד שמחה שיש לכם צוות משותף, אבל יש דברים שהם מעבר לצוות המשותף.

<מיכאל שפיצר: השרה חיכתה שימונה מנכ"ל חדש למשרד הרווחה, כדי שאפשר יהיה להגיע לסיכום בעניין הזה.

<מיכאל שפיצר: ההובלה צריכה להיות של משרד הרווחה.

<מיכאל שפיצר: יש לנו היום ישיבה של כל סגני המשפחה עם שרת המשפטים.

<ענת ענבר: אנחנו עובדים במשותף עם משרד המשפטים, עם מחלקת חקיקה.

<ענת ענבר: אנחנו העברנו את ההערות.

<ענת ענבר: תתקיים פגישה בשבוע הבא.

<ענת ענבר: ככל שהתקנות יאושרו מהר, כך זה יקל עלינו, כי חלק גדול מהעומסים שלנו נובעים מכל מה שציינתי קודם.

<ענת ענבר: יש דברים שניתן לתקן בתקנות לגבי האנשים.

<ענת ענבר: אין שום סיבה שאנשים שמתדיינים בבית משפט יגיעו אלינו.

זאב בנימין בגין: מוריה, איפה זה עומד?

<מוריה כהן בקשי: כפי שנאמר, אנחנו מלווים את החוק מתחילתו, כולל קשיים שעלו.

<מוריה כהן בקשי: נתנו מענה גם לסוגיות פרשניות שעלו.

<מוריה כהן בקשי: בתקופה הקצרה יחסית שהייתה מתחילתו של החוק עלו דברים שחשבנו שניתן לתת להם מענה באמצעות תיקון התקנות.

<מוריה כהן בקשי: קיבלנו גם פנייה מהנהלת בתי המשפט.

<מוריה כהן בקשי: אני מוכרחה לומר שרובם של הדברים יכולים להיפתר במסגרת תקנות.

<מוריה כהן בקשי: אחד הדברים הבולטים היה הנושא שיש כבר תיק קיים שמתנהלת בעניינו התדיינות משפטית אבל מישהו רוצה להגיש תובענה נוספת.

<מוריה כהן בקשי: המחשבה מלכתחילה הייתה שאולי גם אז היה טוב שתהיה פגישה אחת ביחידת הסיוע, אבל בגלל שיש עומסים, בגלל הרצון לנתב למקרים שאנחנו יכולים באמת לעזור, הדבר הזה כנראה מיותר.

עליזה לביא: את מדברת על תיקים שנפתחו לפני שהחוק חוקק?

<מוריה כהן בקשי: כן, לפני שהחוק חוקק.

<מוריה כהן בקשי: אני חושבת שכולנו נמצאים בישורת הממש אחרונה.

<מוריה כהן בקשי: בתוך תבנית חקיקה זה כבר נמצא ברמה של סיום.

<מוריה כהן בקשי: הנושא הנוסף זה הנושא של תיקים כפולים, אנשים שהגישו אפילו בכמה בתי משפט.

<מוריה כהן בקשי: מדובר בתרגילים ומשחקים מיותרים שאנחנו לא רוצים לתת להם מקום.

ענת ברקו: בעידן המחשוב זו לא בעיה, אתם עולים על זה מיד.

<מוריה כהן בקשי: זה יוצר עומסים מיותרים בצנרת.

עליזה לביא: כשיודעים את החולשה של המערכת, אפשר לבוא ולראות איך ממתמודדים.

עליזה לביא: זה חלק אינהרנטי מהמבנה הקיים.

זאב בנימין בגין: מה שרציתי לדעת זה שכבר הצלחתם ללמוד לקחים בחצי השנה הזאת, שיש לכם מסקנות שהולכות לתקנות, שהמשרדים מתואמים ביניהם.

זאב בנימין בגין: זה ייקח עוד 3 חודשים?

<מוריה כהן בקשי: לא.

<מוריה כהן בקשי: זה עניין של כמה שבועות.

עליזה לביא: מתי התקנות יפורסמו?

<מוריה כהן בקשי: עניין של שבועות.

עליזה לביא: בפעם שעברה גילינו אותן בדיעבד.

מרב מיכאלי: אני תוהה אם הנהלת בתי המשפט יכולה לסייע עם הדיור.

מרב מיכאלי: אולי בתי המשפט יכולים לתת חדרים זמניים.

זאב בנימין בגין: במקום אחד הם כבר נתנו.

מרב מיכאלי: אולי הם יכולים לתת גם במקומות האחרים.

<מיכאל שפיצר: אנחנו נבדוק היכן אנחנו יכולים.

<מיכאל שפיצר: צריך לומר שמצוקת הדיור מאפיינת את כל השירות הציבורי, כולל אותנו.

<מיכאל שפיצר: אם אנחנו מסוגלים לתת איזה שהוא פתרון זמני, אנחנו נשתדל.

<מיכאל שפיצר: בצפת הכשרנו להם מקום, אנחנו רק מחכים שהם יאיישו אותו.

מרב מיכאלי: אנחנו נשמח למאמץ הנוסף.

מרב מיכאלי: אני רוצה לשאול לגבי התקנים ביחידות הסיוע.

מרב מיכאלי: ענת, את דיברת על תקנים מינהליים.

מרב מיכאלי: האם מבחינת תקנים של עובדות ועובדים סוציאליים התקן מלא?

<ענת ענבר: לא, עדיין חסרים 3 תקנים.

<ענת ענבר: אני מקווה שהם יאוישו במכרזים הקרובים.

מרב מיכאלי: מתי אמורים לצאת המכרזים הקרובים?

<ענת ענבר: זה נמצא באישור של נציבות שירות המדינה.

<ענת ענבר: התקציב קיים.

<ענת ענבר: אני מקווה שמאוד בקרוב זה יהיה.

מרב מיכאלי: מה לגבי תקנים ליועצים משפטיים?

<ענת ענבר: אני רוצה לציין את העבודה המעולה של הממונות המחוזיות.

<ענת ענבר: אנחנו צריכים ללמוד לעבוד יחד.

<ענת ענבר: אנחנו לא מבינים איך עבדנו קודם בלי עורכי דין ביחידות הסיוע.

<ענת ענבר: עורכי הדין נכנסים רק מהפגישה השנייה והלאה.

<ענת ענבר: ייתכן שנזדקק לתקנים נוספים, באזור הצפון בוודאי.

<ענת ענבר: קשה לנו מאוד לדעת מה יהיו המספרים המדויקים.

זאב בנימין בגין: 600 תקנים, או 6 תקנים?

<ענת ענבר: אנחנו מדברים על 3,4 תקנים.

מרב מיכאלי: את זה את צריכה שיקצו לך.

מרב מיכאלי: את פנית לבקש?

<ענת ענבר: עדיין לא.

<יעל אגמון: כבר ב-2016 ניתנו לטובת החוק 14 תקנים שאוישו.

<יעל אגמון: בבסיס התקציב של השנה ניתנו 27 תקנים בנוסף על ה-14.

מרב מיכאלי: לא לעורכי דין.

<יעל אגמון: אני מדברת על עובדים סוציאליים.

<יעל אגמון: בנושא הזה תקצבנו את מלוא דרישת המשרד.

<יעל אגמון: למשרד המשפטים הוקצה תקציב של כ-19 לכל אחת משנות התקציב עבור סיוע משפטי.

מרב מיכאלי: הסיוע המשפטי זה משהו אחר.

<יעל אגמון: במסגרת דיוני התקציב האחרונים משרד הרווחה ביקש תקנים מינהליים לכלל צורכי המשרד.

<יעל אגמון: הוא קיבל כמות מאוד משמעותית של תקנים.

<יעל אגמון: הוא רשאי להקצות אותן לפי סדרי העדיפויות שלו.

<יעל אגמון: מבחינת האוצר, הדרישה לתקנים מינהליים במשרד הרווחה אוישה לשנות התקציב הקרובות.

<יעל אגמון: עד עכשיו לא הגיעה אלינו דרישה לתקנים ליועצים משפטיים.

מרב מיכאלי: ענת אמרה שהיא עוד לא ביקשה.

מרב מיכאלי: היא מדברת על 4 תקנים נוספים ליועצים משפטיים.

זאב בנימין בגין: אוזניכם תהיה קשובה כשתגיע הדרישה?

<יעל אגמון: אוזננו תמיד קשובה.

<יעל אגמון: יש פה שאלה לגבי איפה יושב התקן.

זאב בנימין בגין: את זה יצטרכו המשרדים ליישב ביניהם.

זאב בנימין בגין: יש אפשרות להידבר בין שני המשרדים בעניין הזה?

<יעל אגמון: כשתגיע הדרישה, נדבר.

זאב בנימין בגין: ענת, מתי תגישו את הדרישה?

<ענת ענבר: המנכ"ל החדש נכנס לתפקידו השבוע.

<ענת ענבר: בפגישה הקרובה נעלה את הנושאים האלה.

זאב בנימין בגין: מתי הפגישה הקרובה?

<ענת ענבר: נבקש שזה יהיה כמה שיותר בקרוב.

זאב בנימין בגין: הוזכר הסיוע המשפטי.

<יעל אגמון: 19 מיליון לסיוע משפטי.

שולי מועלם-רפאלי: זה לאו דווקא לחוק הזה.

זאב בנימין בגין: גלעד, מה תכניותיכם?

<גלעד סממה: אני אציין את המקום, אדוני, הייחודי של הסיוע המשפטי, כי לא כולם מכירים את המקום הייחודי.

<גלעד סממה: הסיוע המשפטי הוא אמנם גוף בתוך משרד המשפטים, אך הוא מייצג אזרחים ותושבים ייצוג עצמאי ללא כפיפות משפטית לאף גורם במשרדי הממשלה.

<גלעד סממה: אנחנו רגל פה, רגל שם.

<גלעד סממה: עיקר הייצוג שלנו הוא באמצעות עורכי דין פנימיים שלנו, של הסיוע המשפטי, ויש לנו כ-130 עורכי דין כאלה, וגם באמצעות עורכי דין חיצוניים, עורכי דין פרטיים שמועסקים על ידנו בשלל תחומי המשפט האזרחי והמינהלי.

<גלעד סממה: בשנה אנחנו מייצגים כ-80 אלף לקוחות.

<גלעד סממה: 25 אלף מיוצגים בדיני משפחה, כשמתוכם כ-20 אלף מיוצגים בסוגיות שחוק הסדר התדיינויות חל עליהן.

<גלעד סממה: זה סדר הגודל כאן.

<גלעד סממה: רבע מהתיקים שלנו, או רבע מהלקוחות שלנו, כ-20 אלף, מיוצגים בנושאים שקשורים לחוק הסדרי התדיינויות.

<גלעד סממה: הממשק שלנו קיים מול משרדי הממשלה והגופים האחרים שמיוצגים פה, וגם מול עורכי הדין הפרטיים שרבים מהם מייצגים את הלקוחות שלנו בבתי המשפט וכרגע גם בחברות המהות ובגישורים.

<גלעד סממה: אנחנו חושבים שמטרות החקיקה הן מאוד ראויות.

<גלעד סממה: אנחנו חושבים שנכון היה להוציא כמה שיותר את אווירת העוינות וההסלמה שלעיתים מתרחשות בתוך בתי המשפט למקום שהוא יותר טיפולי.

<גלעד סממה: המקום הזה הוא יחידות הסיוע.

<גלעד סממה: אנחנו בהחלט תומכים בחקיקה הזאת, אנחנו עושים הכל כדי ליישם אותה.

<גלעד סממה: יש לי עקיצה למשרדי הממשלה שאני נמנה עליהם.

<גלעד סממה: היערכות וגיבוש ההסדרים טרם כניסת החוק, לפחות עם הסיוע המשפטי, לא היו מיטביים, מה שיצר קושי בהיערכות שלנו.

זאב בנימין בגין: עכשיו תיקנתם?

<גלעד סממה: בוודאי שתיקנו.

<גלעד סממה: זה יוצר קושי משמעותי.

<גלעד סממה: זה מייצר גם חוסר אמון ברמה מסוימת.

<גלעד סממה: אני ער לזה שחקיקה מסוימת עוברת בצורה כזאת, בצורה אחרת.

זאב בנימין בגין: איפה הפתרון?

שולי מועלם-רפאלי: אני שנייה עוצרת את גלעד לפני הפתרון, כי אני פשוט צריכה לצאת.

שולי מועלם-רפאלי: במכוון לא אמרתי פה שמות פרטיים.

שולי מועלם-רפאלי: אני עומדת מאחורי כל מה שאמרתי.

שולי מועלם-רפאלי: המטרה שלי היא לעבוד בשיתופי פעולה, לא להתנגח.

שולי מועלם-רפאלי: אני מקווה שזאת תהיה המטרה של שאר האנשים שמעורבים בחוק הזה.

שולי מועלם-רפאלי: כל הערה שיש למישהו ביחס אלי, מוזמן לשלוח אלי.

שולי מועלם-רפאלי: כולנו ממשיכים לנהל את השיח הזה.

זאב בנימין בגין: עד עכשיו אני רואה ברכה בישיבה.

זאב בנימין בגין: אני שומע על התקדמות, על התכנסות.

שולי מועלם-רפאלי: לגמרי.

<גלעד סממה: לאחר העקיצה הקטנה על השותפות או חוסר השותפות שלנו בגיבוש ההסדרים שהביא לקשיים אחר כך בהיערכות, אנחנו הגוף המרכזי שמייצג אוכלוסיות בענייני משפחה, בטח כשמדובר באוכלוסיות מוחלשות.

<גלעד סממה: אנחנו מייצגים כ-20 אלף אנשים מידי שנה בתחומים האלה, יש לנו המון ידע וניסיון בתהליכים האלה.

<גלעד סממה: גם החוק עצמו משפיע על דרך ההתנהלות שלנו בזירות הייצוג.

<גלעד סממה: לאחר שנכנסנו לתמונה עשינו כמה פעולות ביחד עם הנהלת משרד המשפטים, ייעוץ וחקיקה, הנהלת בתי המשפט, יחידות הסיוע, משרד הרווחה ואגף התקציבים של משרד האוצר.

<גלעד סממה: הדבר המרכזי שעמדנו עליו, מאחר ואנחנו מייצגים אוכלוסיות מוחלשות, זה שיהיה ייצוג לאוכלוסיות המוחלשות בתהליכים של ישיבות המהות ושל הגישורים, ככל שיש ייצוג.

<גלעד סממה: אם אכן נקבע שיש ייצוג בתוך התהליכים האלה, ודאי שצריך להיות ייצוג באוכלוסיות המוחלשות.

מרב מיכאלי: זה נקבע בחוק.

מרב מיכאלי: לא צריך לשכנע בזה עכשיו, צריך רק לדאוג שזה יקרה.

זאב בנימין בגין: אנחנו מדווחים על התקדמות.

מרב מיכאלי: בואו נדבר על מה צריך.

מרב מיכאלי: התקנות עוד לא הובאו.

<גלעד סממה: על איזה תקנות את מדברת?

מרב מיכאלי: שמאפשרות לסיוע המשפטי לעשות גישור, לא רק לבזבז כספי ציבור.

<גלעד סממה: את עושה בלבול מסוים בין יחידות הסיוע לסיוע המשפטי.

<גלעד סממה: הסיוע המשפטי מייצג כבר היום בהליכי המהות ובהליכי הגישור.

מרב מיכאלי: לא.

מרב מיכאלי: הוא לא יכול, כי אין לו תקנות שמאפשרות לו את זה.

זאב בנימין בגין: אנחנו מתקדמים לתקנות.

<גלעד סממה: לסיוע המשפטי יש את היכולת לייצג היום בהליכי הגישור והמהות.

<גלעד סממה: אגף התקציבים במשרד האוצר דיבר על הסבסוד של הסיוע המשפטי.

<גלעד סממה: הוא נועד לשני צרכים מרכזיים: אחד, ייצוג ותגמול של עורכי הדין בשלב המהות, ושניים, תגמול עורכי הדין בשלבי הגישור.

<גלעד סממה: ה-19 מיליון שקל שדובר עליהם מקודם נועדו לצרכים האלה.

זאב בנימין בגין: רק לאלה?

<גלעד סממה: אם התיקים ממשיכים בבתי המשפט, ממילא ייצגנו שם לפני כן.

זאב בנימין בגין: התקציב הזה פותר לך את הבעיה?

<גלעד סממה: כן.

<גלעד סממה: משרד האוצר הבין את הצרכים.

<גלעד סממה: גם הנהלת משרד המשפטים שמה כסף ממקורותיה, לא הכל הגיע ממשרד האוצר.

<גלעד סממה: מאחר והחוק מציין לוח זמנים מסוים כדי לעבור את שלבי המהות, הפכנו במנגנון בתוך הסיוע המשפטי את התיקים האלה לתיקים בהולים.

<גלעד סממה: אם פעם היה לוקח לנו 20, 25 ימים כדי למנות עורכי דין לתיק בדיני משפחה, היום זה לוקח 3 עד 4 ימים במקסימום.

<גלעד סממה: בזה עשינו שינוי דרמטי.

<גלעד סממה: כל התיקים האלה הופכים לבהולים איך שהם נכנסים אלינו.

<גלעד סממה: כשאני אומר 3, 4 ימים שלוקח למינויים, אני אפילו מגזים.

<גלעד סממה: אנחנו עושים פיקוח משמעותי על עורכי הדין שלנו.

<גלעד סממה: הידקנו עוד יותר את הפיקוח על עורכי הדין בעקבות החקיקה הזאת.

<גלעד סממה: עשינו הכשרות לעורכי הדין הפנימים ולעורכי הדין החיצוניים.

<גלעד סממה: אני מדבר על פריסה ארצית, כי אנחנו בפריסה ארצית נמצאים.

<גלעד סממה: גם עשינו הכשרות לעובדי המנהלה שמקבלים את הקהל, מקבלים את האוכלוסיות לצורך מינוי ייצוג.

<גלעד סממה: לגבי תגמול לעורכי הדין החיצוניים, קבענו תגמול שנמצא כרגע על שולחנה של הוועדה.

<גלעד סממה: אנחנו כבר מתנהלים בהתאם לתגמול הזה.

<גלעד סממה: שרת המשפטים אישרה, זה צריך להיות מאושר כאן בוועדה.

<גלעד סממה: יש משמעות מאוד מאוד גדולה לחוק.

<גלעד סממה: לקחנו את התגמול לעורכי הדין החיצונים, כי רצינו לשקף את רוח החקיקה שעברה פה.

<גלעד סממה: רוח החקיקה הייתה להעביר את מרכז הכובד מהליכים בבתי משפט להליכים רכים יותר.

<גלעד סממה: כך עשינו גם אנחנו.

<גלעד סממה: התגמול של עורכי הדין שלנו זז מהליכים בבתי המשפט להליכים של יחידות הסיוע.

<גלעד סממה: קבענו שכר טרחה עם אפשרות לחריגה.

<גלעד סממה: אנחנו מייצרים מוטיבציה מסוימת – צריך להיזהר מליצור מוטיבציית יתר - לעורך הדין לסיים את התהליכים בתוך המהות או הגישור.

<גלעד סממה: הייתה לנו מחלוקת עם לשכת עורכי הדין בסוגיה הזאת, אבל בסופו של דבר הגענו להסכמות.

<גלעד סממה: אני חושב שזה אולי אחד המהלכים המרכזיים שיאפשרו יישום נכון של החקיקה.

<גלעד סממה: כמה מילים על בעיות.

<גלעד סממה: אנחנו מרגישים שיש מורכבות עם הזימונים ביחידות הסיוע.

<גלעד סממה: אני חושב שעצם זה שלוקח שנה לאייש תקנים יוצר עומס על המערכת.

<גלעד סממה: כשיש משימה לאומית כמו זו, גם נציבות שירות המדינה אמורה להתגייס לדבר הזה.

<גלעד סממה: זה משהו שבסוף פוגע ביישום של החקיקה, כי נוצרת אווירה מסוימת.

<גלעד סממה: כששופט מסוים רואה, כמו שמנהל בתי המשפט אמר, שישיבת המהות נקבעת לעוד 3 או 4 חודשים, הוא פשוט קובע הליך בבית המשפט.

<גלעד סממה: זה בעצם עוקף את כל החקיקה הזאת.

<גלעד סממה: יש לנו מורכבות מאוד גדולה עם השתתפות של קטינים.

<גלעד סממה: אנחנו חושבים שתהליכים בדיני משפחה אמורים להכיל בצורה משמעותית את הקטינים, את ההשתתפות ואת השמיעה להם.

<גלעד סממה: אנחנו מרגישים שיש בעיה גדולה מאוד בנושא של השתתפות קטינים, ההכלה והשמיעה של הקטינים בתהליך החדש שנוצר.

זאב בנימין בגין: הוא מחמיר לעומת המצב הקודם?

<גלעד סממה: כן, הוא מחמיר לעומת המצב הקודם.

<נועה ברודסקי-לוי: התקנות מתייחסות לנושא הזה.

זאב בנימין בגין: האם זה אחד הנושאים שאתם חושבים שראוי שימצאו את פתרונם בתיקון התקנות?

<ענת ענבר: זה קיים בתקנות.

<לידיה רבינוביץ: הבעיה היא לא בהסדר החוקי.

<לידיה רבינוביץ: ההסדר החוקי, בעקבות התערבות שלנו, פתח את דלת יחידות הסיוע, את דלת בתי המשפט ואת דלת המגשרים לקטינים.

<לידיה רבינוביץ: הבעיה היא ביישום.

<לידיה רבינוביץ: לפי המידע שקיבלתי מיחידות הסיוע לפני חודש, מאז כניסתו של החוק לתוקף לא נשמע אף לא ילד אחד ביחידות הסיוע.

<ענת ענבר: נשמעו 400 ילדים ביחידות הסיוע.

<ענת ענבר: לא דרך המהות, באמצעות שופט.

<ענת ענבר: יש לי את כל הנתונים.

<לידיה רבינוביץ: הילדים לא נשמעים ביחידות הסיוע.

<לידיה רבינוביץ: יחידות הסיוע הן הגוף המקצועי שאנחנו סומכים עליו להשמיע את קולם של ילדים, לאפשר להם להגיע לבית המשפט באופן שמותאם להם.

<לידיה רבינוביץ: אנחנו, עורכי הדין של ילדים, לא רוצים לקוחות, אנחנו חושבים שהליכים משפטיים מזיקים לילדים, אבל יש מקרים שבהם הזכויות של הילדים כל כך מהותיות, כמו למשל ילד שהוריו עומדים להסכים שלא על דעתו ובלי לשתף אותו על שינוי מקום המגורים שלו ממטולה לחדרה, מישראל לארצות הברית.

<לידיה רבינוביץ: איך ייתכן שלא שואלים ילד כזה מה דעתו?

<לידיה רבינוביץ: איך יכול להיות שאין לו יכולת להשפיע על שינוי כל כך מהותי?

<לידיה רבינוביץ: הזכות הזאת מעוגנת בתקנות, היא פשוט לא מיושמת.

<לידיה רבינוביץ: לפני כניסת החוק לתוקף נשמעו מאות ילדים.

<לידיה רבינוביץ: איך שנכנס החוק לתוקף הילדים הודרו מהליכים שהם מהותיים לחיים שלהם.

<לידיה רבינוביץ: לא רק זה, גם החוק מאפשר ליחידות הסיוע לתת ייצוג עצמאי לילדים במקרים חריגים בהם זה נחוץ.

<לידיה רבינוביץ: גם בעניין הזה לא נעשתה אף לא הפניה אחת אלינו מאז שנכנס החוק לתוקף.

<לידיה רבינוביץ: יחידות הסיוע מוסמכות לעשות את זה, יש להן אפשרות להפנות את הילד אלינו על-מנת לקבל סיוע משפטי.

<לידיה רבינוביץ: אנחנו נתקלנו במקרים שהצורך בייצוג עצמאי בולט לעין, למשל במקרה שבו נערה מבקשת צו הגנה על מקרה של אלימות.

<ענת ענבר: לא במהות.

<לידיה רבינוביץ: זה מקרה שהגיע למהות.

<לידיה רבינוביץ: היא לא הופנתה לסיוע המשפטי.

<לידיה רבינוביץ: היא הגיעה אלינו בדרך לא דרך.

<נועה ברודסקי-לוי: המהות לא אמור לחול על - -

זאב בנימין בגין: אתם בהידברות עם יחידות הסיוע בעניין הזה?

זאב בנימין בגין: ענת, זאת פעם הראשונה שאת שומעת את זה?

<ענת ענבר: כן.

<ענת ענבר: השבוע שלחתי לשופטת רוטלוי, שכנראה הגיעו אליה השמועות שלא שומעים ילדים, נתונים שמצביעים על כך ששמענו בערך 700 ילדים בשנת 2016.

<גלעד סממה: במהות?

<ענת ענבר: לא במהות.

<גלעד סממה: יש מקרים שאתם מגיעים להסכמות במהות בלי לשמוע את הילד, למרות שיש עניינים מאוד מאוד חשובים לילד עצמו.

<ענת ענבר: אנחנו לא יודעים מה חשוב.

מרב מיכאלי: אפשר לחשוב שהורים מעבירים ילדים וילדות מגורים רק כשהם מתגרשים.

מרב מיכאלי: לא עוברים ממטולה לחדרה או להיפך גם כשההורים נשואים?

עליזה לביא: אם זה קיים בתקנות, למה זה קרה?

זאב בנימין בגין: גלעד, אני מבקש ממך שתיזום פגישה עם הגברת ענת ענבר.

זאב בנימין בגין: תשבו מטה מול מטה, תראו את הנתונים.

זאב בנימין בגין: אחרי שתראו את הנתונים, תגדירו את הבעיה.

זאב בנימין בגין: אחרי הגדרת הבעיה, תחפשו פתרון.

זאב בנימין בגין: בישיבת העדכון הבאה תחזרו עם התקדמות.

<חנית אברהם בכר: כמות הבקשות שנפתחו מ-17.7, מועד תחילתו של החוק, עד 31.

<חנית אברהם בכר: 12 היא 8985.

<חנית אברהם בכר: כמות תיקי המשפחה שנפתחו באותם המועדים, שזה לאחר פגישות המהות, היא 1954.

<חנית אברהם בכר: אלה הנתונים.

<חנית אברהם בכר: יש לי גם נתונים שמפולחים לפי מחוזות.

זאב בנימין בגין: לא נוכל להיכנס עכשיו לפירוט.

<חנית אברהם בכר: אני יכולה להגיש את זה לוועדה.

זאב בנימין בגין: דיברנו על הבעיה של מחוז מרכז לעומת המקומות אחרים.

זאב בנימין בגין: זה נושא לטיפול נפרד.

<רפי רכס: גם אנחנו חושבים שהחוק עצמו, התכלית שבו היא תכלית באמת טובה וראויה.

<רפי רכס: קשה למצוא חסרונות, כי מה כבר יכול להיות רע בזה שיישבו סכסוך בדרכים חוץ משפטיות.

<רפי רכס: לגבי הפגמים, ודאי שיש פגמים.

<רפי רכס: ידענו מראש שיהיו פגמים.

<רפי רכס: צריך לתקן אותם.

<רפי רכס: אני חושב שבכל מוצר שנייצר ונשים על הכביש נגלה פגמים.

<רפי רכס: את חלקם נוכל לגלות רק אחרי שהוא מתחיל לנסוע על הכביש.

זאב בנימין בגין: מה גיליתם?

<רפי רכס: עד 12.1.2017 נפתחו 4000 תיקים של בקשות ליישוב סכסוך.

<רפי רכס: הפגישות אצלנו נקבעות באופן ידני, בכתב יד.

<רפי רכס: בשלב מאוחר יותר זה נעשה על ידי הזנה לתוך מחשב, לכן יש נתונים חלקיים.

<רפי רכס: מתוך 4000 התיקים האלה, ב-1300 תיקים הפגישה הראשונה היא בתוך 60 יום, או פחות מכך.

זאב בנימין בגין: הרף שלנו הוא 45.

זאב בנימין בגין: כמה הצלחתם בתוך 45 ימים?

<רפי רכס: רוב ההליכים הם בטווח של 60 יום.

<רפי רכס: 495 תיקים נקבעו לאחר ה-60 יום.

<רפי רכס: 80% מהתיקים נקבעו בתוך 60 יום מהפתיחה, אני צודק?

<ענת ענבר: לא בדקתי, אבל המצב בבתי הדין הרבניים טוב יותר.

<רפי רכס: מה שאותנו מעניין זה ההשפעה של ההליך הזה על תיקי תביעה בסכסוכי משפחה.

<רפי רכס: אנחנו בשלב מוקדם מידי.

<רפי רכס: את ההשפעה אפשר יהיה לבדוק בטווח של כמה חודשים.

<רפי רכס: בסוף השנה נוכל לבדוק את ההשפעה.

זאב בנימין בגין: מסתמנת בשלב הזה מגמה?

<רפי רכס: בהחלט כן.

<רפי רכס: צריך לזכור שיש הקטנה של התיקים בגלל עיכוב הליכים בפתיחה.

<רפי רכס: לקחנו את התיקים שנפתחו בתביעות סכסוכי משפחה מ-1.8.2015 עד 31.12.2015.

<רפי רכס: בחמשת החודשים האלה היו לנו 3069 תיקי גירושים, השנה יש לנו 792 תיקים בלבד.

עליזה לביא: איך אתה מסביר את הפער?

מרב מיכאלי: כמה נסגרו?

<רפי רכס: אנחנו פיצלנו את זה לחודשים.

<רפי רכס: ב-2015 היו בסביבות 700 תביעות גירושים, השנה יש לנו מקסימום 250.

<רפי רכס: הנה ההשפעה על הורדת הסף של התביעות.

<קריאה: בהסכמה?

<רפי רכס: זה לא בהסכמה.

<רפי רכס: אנחנו מחפשים עד כמה החוק מוריד את הסף של המירוץ לתבוע בחמת זעם.

<רפי רכס: זה ירד בהרבה.

<רפי רכס: אני לא אפרוס את כל הדברים שיש מקום לתקן.

<רפי רכס: יש לנו ישיבות עם בתי המשפט, עם יחידות הסיוע ועם משרד המשפטים.

<רפי רכס: הוזכר העניין של התיקים הכפולים.

<רפי רכס: אני רוצה שתבינו למה זה כל כך מזיק.

<רפי רכס: אם זוג אחד פותח תיק יישוב סכסוך גם בבית משפט וגם בבית הדין, אחת מהפקידות בבית הדין או בבית המשפט תהיה מובטלת, לא תהיה לה עבודה, כי הזוג ילך לאחד מהמקומות.

<רפי רכס: אין בזה שום צורך.

מרב מיכאלי: מצד שני, היומן מתמלא, העומס הוא רב.

<רפי רכס: בדיוק.

זאב בנימין בגין: מוריה אמרה שיהיה טיפול בזה כחלק משינוי התקנות.

<רפי רכס: חלק מהתיקון יכול להיות במערכת המחשוב של יחידות הסיוע שיזהו תיקים כפולים.

<קריאה: אין לנו מערכות מחשוב שמדברות אחת עם השנייה.

<קריאה: כשמגישים בקשה ליישוב סכסוך, איש לא בודק בערכאה שיפוטית כלשהי האם יש במספר זהות מסוים בקשה קודמת ליישוב סכסוך.

<קריאה: מי מרים את הכפפה ועושה את זה?

<רפי רכס: כמו שמוריה אמרה, יש תיקון בתוך התקנות שלא יאפשר פתיחת תיקים כפולים.

זאב בנימין בגין: צודקת הדוברת הקודמת שאומרת שנזדקק למערכות מחשוב שמדברות אחת עם השנייה.

<מוריה כהן בקשי: אפשר למצוא גם בלי מערכות מחשוב פתרונות בהקשר של חובת הצדדים לציין בבקשה אם הוגשה בקשה בתיק.

<מוריה כהן בקשי: ברגע שהוגשה בקשה, מזכירות בית המשפט לא תקבל, או מזכירות בית הדין לא תקבל.

<רפי רכס: החוק פונה גם למי שלא מיוצג על ידי עורכי דין.

<רפי רכס: אני חושב שהגיע הזמן שיהיה פרסום לציבור הרחב.

מרב מיכאלי: זו סוגית הקמפיין.

זאב בנימין בגין: מי אחראי על אותו מסע פרסום?

מרב מיכאלי: הקמפיין היה בתחום אחריותו של משרד הרווחה.

מרב מיכאלי: ישבנו עם לשכת הפרסום הממשלתית, גיבשנו קמפיין.

מרב מיכאלי: המנכ"ל המנוח החליט לגנוז ולא לקדם אותו.

מרב מיכאלי: אני העברתי את הסכום המיועד לקמפיין לאחריות משרד המשפטים.

מרב מיכאלי: לפני חודש הודעתי למנכ"לית משרד המשפטים שהסכום של מיליון 300 אלף שקל מועבר למשרד המשפטים.

מרב מיכאלי: משרד המשפטים צריך לקדם אותו.

מרב מיכאלי: המנכ"לית והשרה מיודעות על זה.

מרב מיכאלי: זה בהסכמת האוצר.

מרב מיכאלי: לשכת הפרסום הממשלתית עסקה בזה ארוכות, יש אפילו שלט שעומד.

<רפי רכס: בתיק פרטני של יישוב סכסוך, ואפשר להוכיח את זה, אם עורך דין ירצה שהתיק ייכשל, התיק ייכשל, ואם עורך דין ירצה שהתיק יצליח, הוא יצליח.

<רפי רכס: השאלה לאן פנינו מועדות.

זאב בנימין בגין: תשובות בישיבה הבאה.

עליזה לביא: אני שמחה מאוד על הישיבה, על העדכונים שנאמרו כאן.

עליזה לביא: אין ספק שזאת עבודת קודש.

עליזה לביא: תודה גדולה.

עליזה לביא: אני בכובע אחר רוצה לבוא וללמוד מכם על מה שסיפרתם בכל הנושא של הגט, האיום, החרב הזאת כלפי נשים.

עליזה לביא: כל הצלחה של אישה אחת שאתן מסייעות בידה זו הצלה של עולם מלא.

עליזה לביא: אני רוצה ללמוד איך אתן עושות את זה.

עליזה לביא: אני אבוא לסיור, אני אבוא לראות.

עליזה לביא: יש פה מודל חלופי למציאות מאוד מאוד כואבת ומדממת.

עליזה לביא: בפעם הקודמת לא ראיתי את התקנות בזמן אמת.

עליזה לביא: אני מבקשת לראות, להכיר, ללמוד לעומק ברגע שתסיימו את הדברים.

מרב מיכאלי: אלה נתונים נפלאים.

מרב מיכאלי: דיברנו קודם על התועלת שהחוק חוקק למענה.

מרב מיכאלי: אם עם כל הקשיים, עם כל המצוקות ועם כל ההתנגדויות שליש ממי שפתחו את התיק לא הגיעו להתדיינות משפטית, זה דבר מדהים, זה דבר נפלא, זה משמח מאוד.

מרב מיכאלי: בואו נשער בנפשנו כמה טוב נעשה כשנפתור את כל הבעיות שמונחות על שולחננו.

מרב מיכאלי: אני מציעה שייקבע דיון נוסף בעוד כ-3 שבועות.

זאב בנימין בגין: בעוד כ-3 שבועות נתכנס שוב.

מרב מיכאלי: אני רוצה לבקש שהוועדה תוציא סיכום דיון לגבי מה צריכים הגורמים השונים להביא לדיון הבא, כמו למשל את תקנות הסיוע המשפטי שהוועדה צריכה לקדם עד אז.

מרב מיכאלי: יש דברים שלא הספקנו להעלות, לא רק את הנושא של לשכת עורכי הדין, כמו למשל את תקנות המגשרים.

מרב מיכאלי: אני מבקשת שבתי המשפט יביאו תשובות לגבי הדיור, לגבי המזכירות.

זאב בנימין בגין: זה מובן מאליו.

מרב מיכאלי: אני מציעה שנוציא מסמך מסכם, נשלח אותו לכל הגורמים, לא שסתם נמשיך להתקדם עם הבטחות.

זאב בנימין בגין: אני מודה לכולם על הדיון.

זאב בנימין בגין: לשכת עורכי הדין, כל מה שנאמר לגביכם מופיע בפרוטוקול.

זאב בנימין בגין: אני מבקש להגיע בעוד 3 שבועות עם שיעורי בית.

זאב בנימין בגין: אם מישהו לא יבוא עם שיעורי בית, זה מאוד יקשה על כולנו.

זאב בנימין בגין: תודה רבה על הדיון, אני מאוד שמח עליו.

זאב בנימין בגין: אני נועל את הישיבה.